b'\n_START_ARTICLE_\nLatnati mehurnik\n_START_SECTION_\nOpis\n_START_PARAGRAPH_\nDrevo je svoje znanstveno ime dobilo po nem\xc5\xa1kem botaniku Josephu Koelreuterju. Zraste od 10 do 15 metrov visoko in ima \xc5\xa1iroko razvejano okroglo kro\xc5\xa1njo. Listi so neparno pernato deljeni na od 7 do 15 manj\xc5\xa1ih jaj\xc4\x8dastih in na vrhu koni\xc4\x8dastih listov z narezanim robom. Skupna dol\xc5\xbeina listov je od 30 do 35\xc2\xa0cm. Mali listi\xc4\x8di so lahko protu dnu rahlo krpasti. Po zgornji strani so gladki, po spodnji pa so vzdol\xc5\xbe listnih \xc5\xbeil dlakavi._NEWLINE_Cvetovi rumene barve so drobni in zdru\xc5\xbeeni v dolge kobule, ki so lahko dolgi tudi do 50\xc2\xa0cm, razvijejo pa se poleti in v jeseni. Iz cvetov se razvijejo lepi mehurjasti plodovi, po katerih je drevo dobilo slovensko ime. Plodovi lahko na drevesu ostanejo skozi vso zimo. Plodovi rumeno rjave do vijoli\xc4\x8dne barve imajo obliko trikotne vre\xc4\x8daste glavice, ki ima na vsaki ploskvi na sredini vgreznjeno \xc5\xbeilo. V plodovih je po eno okroglo \xc4\x8drno seme.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nLatnati mehurnik ne prena\xc5\xa1a mo\xc4\x8dne zmrzali, sicer pa je nezahtevno drevo, ki ima rado son\xc4\x8dno lego in dobro prena\xc5\xa1a su\xc5\xa1o. Domovina drevesa je Kitajska in Japonska, od tam pa so ga kot okrasno drevo zanesli tudi drugam po svetu. Razmno\xc5\xbeuje se s semeni in potaknjenci, pa tudi s koreninami.'